КъБР-м и махуэхэр
Кавказ Ищхъэрэ федеральнэ щIыналъэм Олимп паркым щиIэ павильоным мазаем и 8, 9-хэм щекIуэкIынущ Къэбэрдей-Балкъэрым и махуэхэр.
Макъыр ин зэращI, ихъуреягъыр къэзыгъэнэху Iэмэпсымэ лъэщ дыдэхэмкIэ къызэгъэпэщащ паркым щагъэува сценэшхуэр. Аращ мазаем и 8-м сыхьэт 13-м, къыкIэлъыкIуэ махуэм сыхьэт 17-м Къэбэрдей-Балъкъэрым и артистхэм зыкъыщагъэлъэгъуэнур. Ди гъуазджэр, щэнхабзэр утыкушхуэм щызыгъэлъэгъуэнухэм яхэтщ «Кабардинка» къэрал академическэ къэфакIуэ ансамблыр, КъБР-м щIыхь зиIэ и артисткэ Бэрэгъун Марианнэ, КъБР-м щIыхь зиIэ и артист Теппеев Алим, Апэнэс Астемыр сымэ, нэгъуэщIхэри.
Къэбэрдей-Балъкъэрым щыщ уэрэджыIакIуэ ныбжьыщIэхэми загъэхьэзыр Олимп Джэгухэм иращIэкI гуфIэгъуэ дауэдапщэхэм хэтыну. Джэгухэр щызэхуащIыжкIэ екIуэкIыну концертым Сабий хорышхуэм хэту зыкъыщагъэлъэгъуэнущ абыхэм. Хорым хэтхэр Москва щызэхуэсынурэ мазаем и 23-м Сочэ щекIуэкIыну кIэух концертым кIуэнущ.
